Քիրսթեն Սինեմա

Քիրսթեն Սինեմա (, ), ամերիկացի քաղաքական գործիչ, որը ներկայացնում է դեմոկրատական կուսակցությունը։ Արիզոնայի 9-րդ ընտրատարածքից Ներկայացուցիչների պալատի անդամ (2013-2019), Արիզոնայից ԱՄՆ սենատոր (2019 թվականից)։ Առաջին բացահայտ բիսեքսուալ քաղաքական գործիչը, որն ընտրվել է ԱՄՆ Կոնգրեսում։

Կենսագրություն 
Սինեման ծնվել է Արիզոնա նահանգի Տուսոն քաղաքում, նրա ծնողները ամուսնալուծվել են, երբ նա երեխա է եղել, և մայրը կրկին ամուսնացել է։ Եղբոր, քրոջ, մոր և խորթ հոր հետ, Սինեման տեղափոխվեց Դեֆունիակ Սփրինգս, Ֆլորիդայի հյուսիսում գտնվող փոքրիկ քաղաք։ Նրա խորթ հայրը կորցրել է աշխատանքը, և բանկը զրկել է նրան տան սեփականության իրավունքից ժամկետանց պարտքերի համար, ընտանիքը երեք տարի ապրել է վերակառուցված բենզալցակայանում։

1995 թվականին Բրիամ Յանգի Համալսարանում ստացել է արվեստի բակալավրի աստիճան, ավարտելուց հետո նա հեռացել է Հիսուս Քրիստոսի Վերջին Օրերի Սրբերի Եկեղեցուց, Սինեման այս պահին ԱՄՆ Կոնգրեսի միակ ոչ կրոնական անդամն է։ Ունի սոցիալական աշխատանքի մագիստրոսի աստիճան Արիզոնայի պետական համալսարանից (1999), ինչպես նաև իրավունքի դոկտորի աստիճան (2004) և փիլիսոփայության դոկտորի աստիճան (2012)։

1995 թվականից մինչև 2002 թվականը Սինեման աշխատել է որպես սոցիալական աշխատող։

Քաղաքական կարիերայի սկիզբ 
Իր քաղաքական գործունեությունը սկսել է որպես անկուսակցական՝ կապված Կանաչների կուսակցության հետ։ 2000 թվականին եղել է Ռալֆ Նեիդերի ընտրարշավի կամավորը, որը նախագահ էր առաջադրվել Կանաչներից։ 2002 թվականին Սինեման փորձել է Արիզոնայի Ներկայացուցիչների պալատում ընտրվել որպես անկախ թեկնածու Կանաչների աջակցությամբ, նա զբաղեցրել է վերջին 5-րդ տեղը՝ 8 % ձայնով։

2002 թվականին նահանգի խոշորագույն «The Arizona Republic» թերթը հրապարակել էր նրա նամակը՝ քննադատելով կապիտալիզմը։ Մասնակցել է 2003 թվականին Իրաք ներխուժման դեմ խաղաղարարական բողոքների կազմակերպմանը։

2004 թվականին Սինեման հաղթանակ է տարել դեմոկրատների ներկուսակցական ընտրություններում և ընտրվել է նահանգի Ներկայացուցիչների պալատում, այնուհետև հաջողությամբ վերընտրվել է երեք անգամ։ 2010 թվականին նա հաղթել Է Արիզոնայի Սենատի ընտրություններում։

ԱՄՆ Կոնգրեսում 

2012 թվականին Սինեման հայտարարել է Արիզոնայի Նոր 9-րդ ընտրատարածքում ԱՄՆ-ի Ներկայացուցիչների պալատի ընտրություններին մասնակցելու մասին (Արիզոնա նահանգը լրացուցիչ շրջան է ստացել 2010 թվականի մարդահամարի արդյունքներով)։ Նա 10 251 ձայնով (ընտրողների ձայների 4,1 %-ը) հաղթանակ է տարել Հանրապետական Վեռնոն Փարքերի նկատմամբ։

Կոնգրես ընտրվելուց հետո նկատելիորեն շարժվեց դեպի քաղաքական կենտրոն և նույնիսկ հետագայում՝ միանալով կապույտ շան դեմոկրատ կոալիցիայի խմբակցության պահպանողական թևին։ «National Journal»-ը նրա գաղափարական դիրքերը գնահատել է 57 %-ով լիբերալ և 43 %-ով պահպանողական։

Նոյեմբերի 12-ին Սինեման պաշտոնապես հաղթող է ճանաչվել սենատորի աթոռի համար պայքարում, որը 1976 թվականից անփոփոխ կերպով պատկանում էր հանրապետականներին։

Պաշտոնը ստանձնելուց հետո 2019 թվականի հունվարի 3-ին դարձել է առաջին կինը, որը Արիզոնան ներկայացնում է Սենատում և այն սենատորներից երկրորդը, որոնք բացահայտ նույնականացնում են իրենց ԼԳԲՏ-ի հետ (Թեմմի Բոլդուինից հետո)։

Ծանոթագրություններ 

 
ԱՄՆ-ի դեմոկրատական կուսակցության անդամներ
21-րդ դարի ամերիկացի քաղաքական գործիչներ
Ամերիկացի սոցիալական աշխատողներ
Ամերիկացի փաստաբաններ